༢༽བོད་རང་གི་སྲིད་གཞུང་གི་མཚན་མཐོང་གོང་མཐོར་འདེགས་རྒྱུའི་ཚབ་ཏུ་སྲིད་གཞུང་གཞན་གྱི་འཇའ་ས་དང་ལུང་ལས་མཚན་བསྟོད་རིགས་ལ་གཙིགས་ཆེན་བྱས་དྲགས་པའི་རྐྱེན་གྱིས།བོད་རང་ལ་ཡོད་པའི་སྲིད་གཞུང་གི་གོ་བབ་རང་ཤུགས་ཀྱིས་ཉམས་དམའ་བར་ཕྱིན་ཏེ་བོད་ཀྱི་སྲིད་དབང་གིས་གཞན་ལ་སྟངས་འཛིན་ཤུགས་རྐྱེན་ཐེབས་ཐུབ་རྒྱུ་ཕར་ཞོགབོད་རིགས་ནང་ཁུལ་ལ་ཡང་སྟངས་འཛིན་ཤུགས་རྐྱེན་གཙང་མ་ཞིག་ཐེབས་ཐུབ་མེད།དེ་ཡང་ཏཱ་དབེན་ཏི་ཤྲི་སྟེ་མིང་བསྡུས་ན་ཏཱ་དབེན།ཧོར་རྒྱལ་པོའི་དབུ་བླའི་མིང་ཐོག་ནས་འགྲོ་མགོན་ཆོས་རྒྱལ་འཕགས་པས་བོད་སྲིད་བཟུང་བ་ནས་བཟུང་།ས་སྐྱའི་དཔོན་ཆེན་རྣམས་ཀྱིས་ཧོར་སོག་གི་དཔོན་ཁག་གི་ངོ་སྲུང་ལ་བརྟེན་ནས་བོད་བཙན་པོའི་དུས་སྐབས་ལྟར་གྱི་བོད་ས་ཡོངས་རྫོགས་གཅིག་སྡུད་བྱེད་ཐུབ་མེད་པའི་ཁར།བཙན་པོའི་སྐབས་ཀྱི་ཁྲིམས་ལུགས་མང་བོ་དོར་ཏེ་ཧོར་ཁྲིམས་གཙོ་བོར་སྤེལ་བཞིན་སྲིད་དབང་བསྐྱངས་ཡོད།ཕག་གྲུ་པས་ནི་བོད་ཡུལ་གྱི་གནས་ཚུལ་དང་བསྟུན་ཏེ་ཁྲིམས་ཡིག་ཞལ་ལྕེ་བཅོ་ལྔ་ཞེས་པ་གཏན་འབེབས་གནང་ཡོད་མོད་ཀྱང་།ཁྲི་དཔོན་སོ་སོས་རང་ཉིད་ཀྱི་ཆེ་རྟགས་སུ་སོག་དཔོན་ཁག་གིས་གནང་བའི་ལུང་ལས་དང་འཇའ་སའི་མཚན་བསྟོད་ཏཱ་སི་ཏུའམ་ཏའི་སི་ཏུ་དང་།གུ་ཤྲཱི།ཏི་ཤྲཱི།ཝང་ཟེར་བ་སོགས་ཀྱི་མཚན་གནས་རྒྱུན་འཛིན་ངང་བོད་སྲིད་བསྐྱངས་ཡོད།